**Кыргыз Республикасынын Президенти жана**

**Малайзиянын Премьер-министринин**

**Биргелешкен билдирүүсү**

1. **Саясий кызматташтык**

1.1 Лидерлер өз өкмөттөрүнүн ортосундагы үзгүлтүксүз жана ачык диалогдун маанилүүлүгүн белгилешти жана ар кандай деңгээлдеги консультацияларды, анын ичинде жогорку жана эң жогорку деңгээлдеги жолугушууларды, ошондой эле дипломатиялык өкүлдөрдүн жана эксперттердин жолугушууларын камсыз кылууга ниеттенишет. Бул жолугушуулар учурдагы дүйнөлүк маселелер боюнча пикир алмашууга, ошондой эле эки тараптуу жана көп тараптуу кызыктырган маселелерди талкуулоого өбөлгө түзөт.

1.2 Лидерлер аймактагы коопсуздукту чыңдоого болгон жалпы умтулууну баса белгилешет жана эл аралык терроризм, кибер коркунучтар, трансулуттук кылмыштуулук жана мыйзамсыз баңги аткезчили сыяктуу чакырыктарга жана коркунучтарга каршы күрөшүүдө биргелешкен аракеттердин маанилүүлүгүн түшүнүшөт. Лидерлер бул чакырыктарга комплекстүү каршы туруу зарылдыгын түшүнүшөт жана буга байланыштуу маалымат алмашуу жана эл аралык деңгээлдеги аракеттерди координациялоо жаатында мүмкүн болушунча кызматташууга көмөк көрсөтүүгө даяр экендиктерин билдиришет.

1.3 Лидерлер эки тараптуу мамилелерди чыңдоонун маанилүү бөлүгү катары өлкөлөр ортосундагы парламенттер аралык кызматташтыкты бекемдөө зарылдыгын белгилешти. Лидерлер достук топторунун жана эл аралык комитеттердин деңгээлинде парламентчилердин үзгүлтүксүз жолугушууларын өткөрүү, ошондой эле спикерлердин, башка тармактык комитеттердин мүчөлөрүнүн жана эки өлкөнүн парламенттеринин депутаттарынын өз ара иш сапарларын уюштуруу аркылуу парламенттер аралык байланыштарды жигердештирүүгө умтулушат.

1.4. Лидерлер мамлекеттик башкаруу, мыйзам чыгаруу жана жарандык коомду өнүктүрүү жаатында тажрыйба алмашуунун маанилүүлүгүн түшүнүшөт. Тараптар алдыңкы методдор жана практикалар менен алмашуу үчүн платформаларды түзүүгө, ошондой эле алардын квалификациясын жогорулатуу үчүн бардык административдик деңгээлдеги адистерди окутууну кубаттоого умтулушат.

1.5. Лидерлер кызматташтыктын эки тараптуу келишимдик-укуктук базасын чыңдоо жана кеңейтүү боюнча жигердүү иштөөгө даяр экендиктерин билдиришти. Лидерлер кызматташуунун ар кандай аспектилерине, анын ичинде соода, инвестиция, билим берүү, саламаттык сактоо, туризм, сертификаттоо, илим, жаңы технологиялар ж.б. маселелерин камтыган жаңы эки тараптуу келишимдерди иштеп чыгуу жана кол коюу жүрүшүн жигердештиришет.

1.6. Лидерлер БУУ, Ислам Кызматташтык Уюму жана башка ушул сыяктуу эл аралык уюмдардын алкагында макулдашылган иш-аракеттердин маанилүүлүгүн баса белгилешти. Лидерлер дүйнөлүк тартипти, адилеттүүлүктү бекемдөөгө жана эл аралык укукту сактоого багытталган демилгелерди биргелешип колдоого умтулушат.

1. **Соода-экономикалык жана инвестициялык өз ара аракеттенүү**

2.1. Лидерлер соода-экономикалык мамилелерди өнүктүрүү эки өлкөнүн кызматташтыгын бекемдөөнүн негизги аспектиси экенин түшүнүп, эки тараптуу сооданын көлөмүн көбөйтүү жана инвесторлорду тартуу үчүн жагымдуу шарттарды түзүүгө, ошондой эле эки өлкөнүн ортосунда коммерциялык ишканаларды ачууга көмөктөшүүгө милдеттеништи.

2.2. Лидерлер айыл чарба, өнөр жай, энергетика, креативдүү экономика, транспорт, соода, тоо-кен жана текстиль өнөр жайы, анын ичинде эркин экономикалык зоналардын ишмердүүлүгү тууралуу тажрыйба алмашуу жаатындагы өз ара кызматташуунун багыттарын талкуулашты.

2.3. Лидерлер заманбап «глобалдык айылда» санариптик технологиянын барган сайын маанилүү ролун түшүнүп, эки өлкөнүн позицияларын бекемдөө максатында санариптештирүү жаатында тажрыйба жана маалымат алмашууга макулдашышты.

2.4. Лидерлер бизнес коомчулугун кызыктыруу жана жаңы соода мүмкүнчүлүктөрүн түзүү үчүн соода миссияларын жана көргөзмөлөрүн уюштуруунун маанилүүлүгүн белгилешти. Лидерлер багыттардын жана кызматтардын көп түрдүүлүгүн илгерилетүү, ошондой эле эки өлкөнүн бизнес өкүлдөрүнүн ортосундагы ишкер байланыштарды бекемдөө үчүн ушундай иш-чаралардын уюштурулушун жигердүү кубатташат жана көмөк көрсөтүшөт. Лидерлер тамак-аш жана кайра иштетүү өнөр жайдагы эки тараптуу кызматташтыктын потенциалын таанып, бул тармактарды модернизациялоо жана кеңейтүү үчүн биргелешкен ишканаларды түзүү, технологияларды өткөрүп берүү жана инвестиция тартуу мүмкүнчүлүктөрүн изилдөөгө даярдыгын билдиришти.

2.5. Ошондой эле Лидерлер дүйнөлүк экономикадагы маанисин жана экономикалык өнүгүү үчүн потенциалын эске алуу менен бирге, халал-индустрияны өнүктүрүүдө кызматташуунун маанилүүлүгүн белгилешти. Тараптар халал-продукция жана кызмат көрсөтүү чөйрөсүндө жалпы ченемдерди жана стандарттарды иштеп чыгууга, ошондой эле анын ичинде лабораторияларды жана окуу борборлорун камтыган зарыл инфраструктураны өнүктүрүүгө көмөк көрсөтүп, сертификаттоо, халал товарларды жана кызмат көрсөтүүлөрдү өндүрүү жана жайылтуу жаатында тажрыйба жана алдыңкы практикалар менен алмашууну жигердештиришет. Тараптар эки өлкөнүн тиешелүү агенттиктери жана уюмдары ортосунда кызматташуу жөнүндө келишимдерге кол коюу мүмкүнчүлүгүн карап чыгууга ниеттенүүдө.

2.6. Лидерлер ошондой эле экономикалык мамилелерди өнүктүрүү үчүн транспорттук байланыштын маанилүүлүгүн баса белгилешти. Малайзия Кыргыз Республикасына эркиндиктин бешинчи даражасын берүү сунушу үчүн ыраазычылык билдирди жана эки өлкөнүн ортосундагы байланышты бекемдөө максатында туруктуу транспорттук каттамдарды издейт.

2.7. Лидерлер ошондой эле эки мамлекеттин ортосунда түз авиакаттамдарды түзүү соода-экономикалык мамилелерди өнүктүрүүдө негизги ролду ойной турганын таанышты. Тараптар жаңы түз авиакаттамдарды ачуу максатында эки өлкөнүн авиакомпанияларынын ортосундагы сүйлөшүүлөрдү колдошот жана кубатташат, бул сөзсүз түрдө жарандар менен бизнес-коомчулуктун ортосундагы байланышты бекемдейт.

2.8. Лидерлер эки өлкө ортосундагы маданий жана бизнес байланыштарды чыңдоонун фактору катары туруктуу туризмди өнүктүрүүнүн маанилүүлүгүн белгилешти. Ушуга байланыштуу, Лидерлер эки өлкөнүн маданий жана жаратылыш байлыктары жөнүндө өз ара түшүнүшүүнү тереңдетүү үчүн туристтик делегациялар менен алмашууну жигердүү колдоого, Малайзия менен Кыргыз Республикасынын туристтик потенциалын көрсөтүү үчүн форумдарды жана көргөзмөлөрдү өткөрүүгө көмөктөшүүгө, биргелешкен туристтик программаларды түзүүгө жана илгерилетүүгө, туризм жаатында тажрыйба алмашууну кубаттоого умтулууларын ырасташты.

2.9. Лидерлер аймактык интеграциялык процесстерге катышуунун маанилүүлүгүн баса белгилешти жана аймактык уюмдардын алкагында соода-экономикалык кызматташтыкты өнүктүрүү жана илгерилетүү үчүн жагымдуу шарттарды түзүүгө жигердүү колдоо көрсөтүшөт жана катышышат.

1. **Маданий-гуманитардык кызматташтык**

3.1. Лидерлер маданий алмашуулар маданияттын жана маданий тажрыйбанын бай ар түрдүүлүгүн тереңирээк түшүнүүгө өбөлгө түзөрүн жана ушул максатта маданият чөйрөсүндө алмашууга жана өз ара аракеттенүүгө түрткү берерин баса белгилешти.

3.2. Лидерлер маданий жана гуманитардык кызматташуунун негизги компоненти катары билим берүүнүн маанилүүлүгүн белгилешти. Тараптар билим берүү тажрыйбалары менен алмашууну, анын ичинде студенттик алмашуу программаларын, биргелешкен магистрдик жана доктордук программаларды, педагогикалык сапарларды жана биргелешкен изилдөө долбоорлорун жигердүү колдошот. Бул билим берүү практикасын ар тараптуу байытууга көмөктөшөт жана эки өлкөнүн жогорку жана орто атайын окуу жайларынын өнүгүүсүн колдойт.

3.3. Лидерлер сергек жашоону илгерилетүү каражаты катары дене тарбия жана спорт чөйрөсүндө кызматташтыкты өнүктүрүүгө өзгөчө көңүл бурушат. Тараптар спорттук делегациялар менен алмашууну жигердештирип, биргелешкен машыгуу жыйындарын уюштурууга жана спортчулардын эки өлкөнүн аймагында өткөрүлүүчү эл аралык мелдештерге катышуусун колдоого умтулушат.

3.4. Лидерлер билим берүү жана маданий байланыштарды өнүктүрүү өз ара түшүнүүнү тереңдетүүгө, маданий мурастарды байытууга жана Малайзия менен Кыргыз Республикасынын элдеринин ортосундагы достук мамилелерди чыңдоого өбөлгө болот деп ишенишет.

2024-жылдын 15-майында Бишкекте англис жана кыргыз тилдеринде эки түп нускага кол коюлган.

|  |  |
| --- | --- |
| **Малайзиянын**  **Премьер-министри**  **Дато Сери Анвар Ибрагим**  **\_\_\_\_\_\_\_\_\_\_\_\_** | **Кыргыз Республикасынын Президенти**  **Садыр Жапаров**  **\_\_\_\_\_\_\_\_\_\_\_** |